141 Flos

De homine dicitur Job 14[:1-2]: *Homo natus de muliere*, et sequitur, *qui quasi flos egreditur et conteritur*. Vbi Gregorius, *Moralia*, 13, Quid nati sunt homines in mundo nisi quidam flores in campo? Tendamus oculos cordis in hanc latitudinem mundi presentis, et ecce quasi tot floribus tot hominibus plenus est. Vita itaque in carne, flos in feno est. Vnde, per Psal. [102:15]: *Homo, sicut fenum dies ejus; tanquam flos agri, sic efflorebit*. Et Ysai. 40[:6]: *Omnis caro fenum, et omnis gloria ejus quasi flos* *agri*. Ergo, homo est quasi flos quis sicut temporis floris dubium est de fructu, quia modico vento potest dissipari, sic de homine cuius modicum bonum quod in eo apparet modico vento temptacionis euanescit, de quo Job. 8[:12]: *Cum adhuc in flore sit, nec carpatur manu, ante omnes herbas arescit*. Sic sicut ad literam flos melius seruatus induricie penitencie quam inter delicias, Can. 2[:2]: *Sicut lilium inter spinas, sic amica mea inter* fideles.

Item, flos generatur ex humore subtili attracto a radice per ramos et si rami sunt diuerse nature etiam de eadem radice fiunt flores diuerse nature. Sic flores virtutum procedunt a gracia que est radix earum et secundum transit influencia per diuersas potentias anime. Oritur alius et alius flos virtutis, Eccli. 39[:19]: *Florete flores*, *et frondete in gratiam*. Flos enim qui non procedit ex humore competenti et sufficienti non peruenit ad fructum. Sic opus quod non procedit ex gracia, Ysai. 40[:6]: *Omnis caro fenum, et omnis gloria ejus quasi flos*. Exsictatum est fenum et occidit flos.

¶ Sic homo in primicia viret, in iuuentute floret, in senio marescit, sed in morte decidit, et sic transit, Psal. [89:6]: *Mane floreat, et transeat; vespere decidat, induret, [et] arescat*. Vnde, Bernardus *Super Cantica,* nouella conuersatio[[1]](#endnote-1) flos est et formula emendacioris uite, sed vstionem timeo, floribus non surrepcionem, sed vstionem a frigore. Aquilo mihi suspecta est et frigora matutina que intempestiuos solent perdere flores, ac precipere fructus.

Vnde, floricio prosperitatis mundane vana est, Ysai. 28[:1]: *Ve corone* *superbie, flori decidenti*. Hic flos similes est flori rose, qui ad tempus durat et cito deficit, nullum fructum sed post se spinam relinquit. Sic talis prosperitas relinquit se spinam remordentis consciencie, Eccli. 50[:8]: *Flos rosarum in diebus vernis*.

¶ Talis persona simul est flori Sambuci qui in se odoriferus est, sed arbor ipsa fetida. Sic aliqui homines sunt odoriferi per exteriorem apparenciam, fetent, tamen, per interiorem uitam. Vnde, quidam metricus:

¶ Sambuci flores sambuco sunt meliores / Nam sambucus olet, flores redolere solet. Can. 2[:12]: *Flores apparuerunt in terra nostra; tempus putationis [advenit]*.

Nisi de arboribus de quibus /f. 42rb/ non est spes fructus, sic et in proporcio, sed non fuit sic de virga Aaron que posita in tabernaculo Domini floruit et fructificauit, Num. 17[:7-8]. Sic, persone ecclesiastice simul florent et fructificant, Eccli. 24[:23]: *Flores mei fructus honoris et* *honestatis*. Can. 7[:12], dicit sponsa sponso, *videamus si flores [fructus] parturiunt*, quasi dicens, parum est florere nisi proueniat fructus. Vnde in Psal. [91:13]: *Justus ut palma florebit*. Secundum Ambrosium in *Hexameron*, Palma semper viret nec mutat folia, sic homo seruare deberet viriditatem persone innocencie.

¶ Flos in pictura non est nisi picta figura, / Qui pingit florem non pingit floris odorem.

¶ Item, flos dici potest iocunditas mundi, qualis est prosperitas temporalis seu speciositas corporalis et crescit in agro fortune et iste flos paruipendendus est propter duo. Primo, quia parum durat, sic homo vendit equum qui cito deficit, Psal. [89:6]: *Mane sicut herba transeat, vespere*, id est, in senectute, *decidat,* in mortem, *et arescat* in puluerem, Job. 14[:1-2]: *Homo natus de muliere*, et sequitur, *Qui quasi flos*. Secundo, quia ad malum inclinat. Exemplum de Nabugodonosor, Dan. 4[:1]. Et in Psalm. [102:15]: *Homo, sicut fenum dies ejus.* Fenum nascendo habet virorem, crescendo habet decorem, sed cadendo habet marcorem, sic est de homine per etatum successiones.

¶ Secundus, flos est delectabilitas peccati qui crescit in fimo concupiscencie et iste euellendus propter duo. [Primo], quia cito cadit, Ysai. 28[:1]: *Ve corone, Effraim, flori decidenti*. Secundo, quia excludit a gloria. Nullus sapiens daret regnum suum pro serto florido, Jer. 48[:9]: *Date florem Moab, quia florens egredietur*. Sed, heu, quia multi dicunt illud, Sap. 2[:7]: *Non pretereat nos flos temporis*.

¶ Tercius, flos est operis meritorii qui crescit in orto gracie et iste est nutriendus et multiplicandus propter duo. Primo, quia facit placere Deo in via sicut flos decorat pratum, Can. 2[:5]: *Fulcite me floribus*, id est, exemplis honestatis ne cadam per infirmitatem membrorum, *stipate me malis*, id est, operibus sanctitatis ut fructum capiam ex eis. Secundo, quia facit habere Dominum in patria, sicut in flore est spes fructus. Nam in flore graue est spes glorie, Can. 7[:12]: *Videamus, si flores fructus parturiunt*.

¶ Quartus, flos potest dici Christus, Ysai. 11[:1]: *Egredietur virga de radice Jesse*. Hic flos est sapidus per donum sapiencie, lucidus per donum intellectus, tenuis per donum consilii, odoriferus per donum fortitudinis, pulcher per donum sciencie, tener per donum pietatis, modicus per donum timoris. Iste flos germinauit in annunciacione, Ysai. 27[:6]: *Florebit et germinabit Israël*. Apparuit in natiuitate, Can. 2[:15]: *Vinea nostra floruit*. Languit in passione, Nah. 1[:4]: *Flos Libani elanguit*. Refloruit in resurrectione, Psal. [27:7]: *Refloruit caro mea*.

¶ Quintus, flos dici potest virgo mater Dei, Num. 17[:8]: *Invenit* Moyses *virgam Aaron* floruisse. Hec est virgo virens in frondibus per fidem, candens in floribus per castitate, fructificans in ramis per vbertatem. Sic ipsa per mirabilem fecunditatem, Can. 2[:1]: *Ego flos campi*. De vtroque dici, Can. 2[:12]: *Flores apparuerunt in terra nostra*. Sicut videmus quod flores suo colore prata venustant, sua folia ad solis radium apparuit, suo odore aera perfundunt, suo virore oculos reficiunt, ex qualicumque lesione faciliter arescunt. Sic isti sancti mundum venustant suis meritis, voluntatem apparuint diuinis mandatis, homines perfundunt suis exemplis, animos reficiunt suis documentis, sed per nullam leduntur intemperiencie, quia nec flatu iracundie, sicut flos vinearum, nec nebula inanis glorie, sicut flores oliuarum, nec estu concupiencie, sicut flores herbarum, nec frigore accidie sicut flores arborum, Eccli. 39[:19]: *Florete flores quasi lilium: [et] date odorem*.

¶ Item, triplex legitur flos est, enim, flos agri, flos orti, flos templi. In agro naturaliter, in horto industrialiter, in templo artificialiter. In primo, notatur humilitas que /f. 42va/ se omnibus exponit, Can. 2[:1]: *Ego flos campi*. In secundo, notatur castitas que diligenter custodienda ne per tactum corumpatur et postmodum putrescat. In tercio, notatur contemplacionis sublimitas, 3 Reg. 7[:48-49]: *Fecitque Salomon in domo Domini* … *quasi lilii flores*. Et nota hic quod dicitur quasi non secundum rem, sed secundum similitudinem, quia fere homine euanuit deuocio contemplacionis. Item, per florem campi patulum possumus intelligere seculares, per florem orti conclusum regulares, per florem templi aureum prelatos ingraciales.

¶ Sextus, flos potest dici flos glorie. Hic est appetendus et emendus propter duo. [Primo], quia incomparabilis dileccione, Psal. [91:13]: *Justus ut palma florebit.* Palma etiam centenaria fructificat. Secundo, quia in mercessibilis eternitate, Ose. 14[:6]: Justus *germinabit sicut lilium* et flore in eternum.

¶ Item, flos colore delectat visum, odore recreat olfactum, sapore confortat gustum. Sic, Christus flos florum, sanctus sanctorum, de quo, Can. 2[:1]: [*Ego flos campi,* etc.]. Colore delectat, quia Psal. [44:3]: *Speciosus forma pre filiis hominum*. In quem desiderant angeli prospicere. Item, odore recreat quia in odore vnguentorum suorum currit. Item, sapore comfortat quia panis quem ipse dederit caro sua est pro seculi uita omne delectamentum habens et omnem saporis suauitatem.

1. conuersatio ] Bernard *corr*. conuersio F.128. [↑](#endnote-ref-1)